
Decizia nr. 187 din 18.03.2026
privind somarea  SOCIETĂȚII ROMÂNE DE TELEVIZIUNE
București, Calea Dorobanților nr. 191, sector 1
CUI 8468440   Fax: 0213199215

- pentru postul de televiziune TVR 1 HD

Întrunit în ședință publică în ziua de 18 martie 2026, Consiliul Naţional al Audiovizualului a analizat raportul întocmit de Direcția Monitorizare, în baza sesizării din oficiu, cu privire la spotul „Catena”, difuzat de postul TVR 2 HD, în data de 16-22.02.2026.
Postul de televiziune TVR 1 HD aparține radiodifuzorului SOCIETATEA ROMÂNĂ DE TELEVIZIUNE (licența audiovizuală nr. S-TV 29.5/30.01.2001 eliberată la 25.02.2025 şi decizia de autorizare audiovizuală nr. 1267.0-5/15.03.2007 eliberată la 25.02.2025).
Analizând raportul de monitorizare şi vizionând înregistrări, membrii Consiliului au constatat că radiodifuzorul SOCIETATEA ROMÂNĂ DE TELEVIZIUNE a încălcat prevederile art. 153 alin. (1), din Decizia nr. 573/2025 privind Codul de reglementare a conținutului audiovizual (Codul audiovizualului), conform cărora, „este interzisă difuzarea de publicitate și teleshopping pentru medicamente, tratamente medicale, produse homeopate, dispozitive medicale sau suplimente alimentare prezentate sau recomandate de personalități ale vieții publice, culturale, științifice, sportive ori de alte persoane, care, datorită celebrității lor, pot încuraja consumul acestor produse sau tratamente, precum și promovarea farmaciilor prin asocierea acestora cu promoții la medicamente, tratamente medicale, produse homeopate, dispozitive medicale sau suplimente alimentare.”
Redăm din raportul de monitorizare:
[bookmark: _Hlk158283155]Postul de televiziune TVR 2 HD a difuzat în perioada 16-22.02.2026, spotul publicitar „Catena”
CONSTATĂRI 
FARMACIA CATENA, INIMA, ASSISTA TENSIOMETRU, 185 LEI, 28.02 - 25 SEC
Dintre posturile de televiziune pentru care CNA deține înregistrări, conform datelor puse la dispoziție de KANTAR MEDIA, în perioada 16-17.02.2026, posturile de televiziune Național TV, Antena 1, Antena 3 CNN, Antena Stars, B1 TV, ETNO, Favorit TV, Happy Channel, Kanal D, Prima TV, Realitatea Plus, România TV, TVR 1, TVR 2, TVR Cultural au difuzat spotul menționat, cu durata de 25 de secunde, în grupaje de publicitate.
Exemple de difuzare: Național TV (de exemplu 16.02.2026, ora 06:13), Antena 1 (de exemplu 16.02.2026, ora 09:48), Antena 3 CNN (de exemplu 16.02.2026, ora 23:55), Antena Stars (de exemplu 16.02.2026, ora 11:22), B1 TV (de exemplu 16.02.2026, ora 18:55), ETNO (de exemplu 16.02.2026, ora 08:30), Favorit TV (de exemplu 16.02.2026, ora 07:07), Happy Channel (de exemplu 16.02.2026, ora 21:42), Kanal D (de exemplu 16.02.2026, ora 10:53), Prima TV (de exemplu 16.02.2026, ora 10:15), Realitatea Plus (de exemplu 16.02.2026, ora 18:51), România TV (de exemplu 16.02.2026, ora 14:31), TVR 1 (de exemplu 16.02.2026, ora 13:14), TVR 2 (de exemplu 16.02.2026, ora 09:15), TVR Cultural (de exemplu 16.02.2026, ora 18:58).
Descriere spot publicitar:
Voce off: În luna februarie, amintește-ți că o inimă sănătoasă iubește mai mult! Dacă ai peste 40 de ani, dă fuga la Catena! Solicită broșura inimii. Învață ce înseamnă să previi bolile cardiovasculare.
Voce off 2: Și, doar în luna februarie, ai tensiometru Assista, la numai 185 de lei! Și la priză, și la baterii!
Voce off: Îți sună bine?
Voci persoane (cântând): Farmacia inimii, Catena!
Voce off 3: Tensiometrul este un dispozitiv medical. Citiți cu atenție prospectul.
La începutul spotului, a fost prezentat interiorul unei farmacii, unde era un personaj, costumat sub formă de inimă, pe care apărea sigla CATENA. În partea din dreapta a ecranului, a fost afișat un calendar al lunii Februarie 2026, iar, în partea de jos, au apărut un personaj animat înaripat, cu un arc, mai multe simboluri, sub forma unor inimi, precum și sloganul O INIMĂ SĂNĂTOASĂ IUBEȘTE MAI MULT. Apoi, au fost prezentate mai multe persoane, care aveau obiecte decorative sau baloane roșii. Ulterior, în partea din stânga a ecranului, a fost prezentată imaginea unei broșuri cu același titlu ca și sloganul anterior, iar, în partea din dreapta, imagini cu persoane care consultau materialul respectiv.
Apoi, pe o masă a apărut o cutie, în fața căreia se afla un tensiometru, pe care o persoană l-a ridicat. Produsul a fost prezentat, ulterior, în prim-plan, iar pe ecran, în interiorul unei inimi, a fost afișat textul numai 185 lei.
La finalul spotului, a apărut, din nou, personajul costumat în inimă, iar, din spatele lui, mai multe persoane, fiecare având în mână broșura menționată anterior. În partea de jos a ecranului, au fost afișate sigla CATENA, precum și avertizarea Tensiometrul este un dispozitiv medical. Citiți cu atenție prospectul.\
Analizând raportul de monitorizare și vizionând imagini, membrii Consiliului au constatat că spotul „Catena”, difuzată în 16-22.02.2026, a fost difuzat cu încălcarea prevederilor art. 153 alin. (1), din Codul audiovizualului, conform cărora, „este interzisă difuzarea de publicitate și teleshopping pentru medicamente, tratamente medicale, produse homeopate, dispozitive medicale sau suplimente alimentare prezentate sau recomandate de personalități ale vieții publice, culturale, științifice, sportive ori de alte persoane, care, datorită celebrității lor, pot încuraja consumul acestor produse sau tratamente, precum și promovarea farmaciilor prin asocierea acestora cu promoții la medicamente, tratamente medicale, produse homeopate, dispozitive medicale sau suplimente alimentare.”
Astfel, Consiliul a constatat că spotul publicitar pentru FARMACIA CATENA conține elemente de promovare a farmaciei realizate în contextul promovării unui dispozitiv medical pentru care este menționat un preț redus, doar în luna februarie, fapt de natură a încălca dispozițiile art. 153 alin. (1) din Codul audiovizualului.
Pentru aceste considerente, ținând cont de criteriile de individualizare a sancțiunii prevăzute la art. 90 alin. (4) din Legea audiovizualului, membrii Consiliului au propus sancționarea radiodifuzorului cu somație publică.
Supusă la vot, sancțiunea a fost adoptată cu respectarea condițiilor de legalitate prevăzute de art. 15 din Legea audiovizualului.
În temeiul art. 91 alin. (1) și alin. (2) din Legea audiovizualului nr. 504/2002, cu modificările şi completările ulterioare,
Consiliul Naţional al Audiovizualului adoptă următoarea



DECIZIE

Art. 1. Radiodifuzorul SOCIETATEA ROMÂNĂ DE TELEVIZIUNE (licența audiovizuală nr.  S-TV 29.5/30.01.2001 eliberată la 25.02.2025 şi decizia de autorizare audiovizuală nr. 1267.0-5/15.03.2007 eliberată la 25.02.2025, pentru postul de televiziune TVR 1 HD) se sancţionează cu somație publică de intrare în legalitate pentru încălcarea art. 153 alin. (1), din Decizia nr. 573/2025 privind Codul de reglementare a conținutului audiovizual. 
Art. 2. În conformitate cu prevederile art. 93 alin. (3) din Legea audiovizualului, prezenta decizie poate fi atacată direct la secția de contencios administrativ a Curţii de apel, fără a fi necesară formularea unei plângeri prealabile, în termen de 15 zile de la comunicare.
	Art. 3. Potrivit dispoziţiilor art. 931 alin. (1) şi (2) din Legea nr. 504/2002, cu modificările şi completările ulterioare, radiodifuzorul are obligaţia de a transmite în următoarele 24 de ore de la comunicare, sonor şi vizual, de cel puţin 3 ori, în intervalul orar 18.00-22.00, din care o dată în principala emisiune de știri, următorul text:

	„Consiliul Naţional al Audiovizualului a sancționat cu somație publică postul TVR 1 HD, deoarece, în cadrul unui spot publicitar pentru o farmacie, difuzat în perioada 16-22.02.2026, a fost promovată farmacia în cauză prin asociere cu o promoție la un dispozitiv medical, fapt de natură a încălca prevederile art. 153 din Codul audiovizualului.
Potrivit dispozițiilor legale menționate, „este interzisă difuzarea de publicitate și teleshopping pentru medicamente, tratamente medicale, produse homeopate, dispozitive medicale sau suplimente alimentare prezentate sau recomandate de personalități ale vieții publice, culturale, științifice, sportive ori de alte persoane, care, datorită celebrității lor, pot încuraja consumul acestor produse sau tratamente, precum și promovarea farmaciilor prin asocierea acestora cu promoții la medicamente, tratamente medicale, produse homeopate, dispozitive medicale sau suplimente alimentare.”

Vă atragem atenția că textul nu poate fi difuzat în calupuri de publicitate.



VICEPREȘEDINTE,

VALENTIN-ALEXANDRU JUCAN



Întocmit, Serviciul Juridic,
Reglementări și Relații Europene
Şef serviciu Ciobanu Dumitru

